Dôvodová správa

 Všeobecná časť

	Dnešný právny stav nevytvára dostatočné podmienky na ochranu nefajčiarov pred účinkami pasívneho fajčenia, ktorému sú nefajčiari vystavení nedobrovoľne. Ochrana pritom pozostáva z jasného definovania miest, kde je fajčenie zakázané alebo obmedzené. V druhom rade ochrana pozostáva z vymedzenia jasných a právne relevantných nástrojov, ktoré vedú k sankcionovaniu správania, ktoré smeruje k porušeniu jednotlivých ustanovení zákona. Opatrenia na kontrolu tabaku zahŕňajú aj reguláciu predaja tabakových výrobkov prostredníctvom automatov a reguláciu predaja na miestach, kde sa pohybujú deti a mládež.

	Návrh zákona vychádza z odporúčaní Národného programu kontroly tabaku, ktorý vláda Slovenskej republiky schválila uznesením č. 398 z 2. 5. 2007. V rámci programu sú stanovené dve základné stratégie, ktoré vedú k zníženiu výskytu fajčenia a znižovaniu spotreby tabakových výrobkov. Prvou stratégiou je znižovanie dopytu po tabakových výrobkoch a druhou stratégiou je znižovanie ponuky tabakových výrobkov. Uvedené stratégie našli svoje uplatnenie aj v rámci novely zákona č. 377/2004 Z. z. o ochrane nefajčiarov a o zmene a doplnení niektorých zákonov.

	Z domácich i európskych prieskumov verejnej mienky vyplýva skutočnosť, že viac ako 70 % občanov Slovenskej republiky by prijalo úplný zákaz fajčenia na verejných miestach. Občania sú účinkom pasívneho fajčenia vystavení najmä v baroch, reštauráciách, nákupných centrách a na zastávkach hromadnej dopravy osôb. Predovšetkým z tohto dôvodu je potrebné dlhodobo vytvárať podmienky na ochranu nefajčiarov na všetkých verejných miestach, kde dochádza k zhromažďovaniu osôb a tým k zvýšenému riziku pasívneho fajčenia. Občania Slovenskej republiky citlivo vnímajú prejavy fajčenia na verejných miestach a uznávajú, že pasívne fajčenie môže viesť k riziku ohrozenia zdravotného stavu predovšetkým s ohľadom na deti.
	
	V rámci jednotlivých úprav zákona bolo navrhnuté v časti o zákaze predaja tabakových výrobkov zákaz predaja prostredníctvom automatov. 

	S cieľom zníženia dostupnosti tabakových výrobkov na verejných miestach návrh zákona upravuje podmienky fajčenia v zariadeniach spoločného stravovania. Oblasť ochrany nefajčiarov v reštauráciách a baroch je jednou z najcitlivejšie vnímaných oblastí zo strany verejnosti. Z tohto dôvodu očakávame, že prijatie prísnejších opatrení nebude mať dopad na podnikateľské prostredie, keďže viac nefajčiarov začne navštevovať zariadenia spoločného stravovania podľa navrhovanej právnej úpravy. Prijatie prísnejších opatrení je taktiež v záujme ochrany zdravia zamestnancov zariadení spoločného stravovania, ktorí vdychujú tabakový dym počas celej pracovnej doby, čo v súčasnosti možno považovať za diskriminačné vo vzťahu k ostatným zamestnancom, ktorých chráni zákon č. 124/2006 Z. z. o bezpečnosti a ochrane zdravia pri práci v znení neskorších predpisov, v zmysle ktorého je fajčenie na pracovisku vylúčené.
predaja.

	V oblasti kontroly fajčenia na zastávkach hromadnej dopravy osôb sa navrhuje kompetencia orgánov Policajného zboru SR, ktoré budú v súčinnosti s mestskou políciou kontrolovať fajčenie na týchto miestach a tým posilnia výkon kontroly fajčenia, ktorý je zo strany verejnosti často kritizovaný.

	Návrh zákona kladie dôraz na decentralizáciu a prenesený výkon kompetencií v oblasti kontroly a zároveň prejednávania priestupkov. Túto podmienku budú napĺňať regionálne úrady verejného zdravotníctva. 

          Návrh zákona nebude mať dopad na štátny rozpočet, nebude mať dopad na rozpočty obcí a vyšších územných celkov, nebude mať vplyv na enviromentálne prostredie a vplyv na zamestnanosť. Vplyv na podnikateľské prostredie nie je možné kvantifikovať vzhľadom k tomu, že sa nedá v súčasnosti vyčísliť počet podnikateľských subjektov, ktoré pristúpia k plnenie povinnosti vyplývajúcej z návrhu zákona. 

	Návrh zákona je v súlade s Ústavou Slovenskej republiky, s inými zákonmi a s medzinárodnými zmluvami, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie
1.	Navrhovateľ právneho predpisu:
Vláda Slovenskej republiky
2.	Názov návrhu právneho predpisu:
 Návrh zákona, ktorým sa mení a dopĺňa zákon č. 377/2004 Z. z . o ochrane nefajčiarov    a o zmene a doplnení niektorých zákonov v znení zákona č. 465/2005 Z. z
3.	Problematika návrhu právneho predpisu:
a) nie je upravená v práve Európskych spoločenstiev:	- primárnom
								- sekundárnom
b) nie je upravená v práve Európskej únie:		- primárnom
								- sekundárnom
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev
Vzhľadom na to, že problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4, 5 a 6.

Doložka finančných, ekonomických, enviromentálnych vplyvov, vplyvov na zamestnanosť a podnikateľské  prostredie

1.Odhad dopadov na verejné financie
Návrh zákona, ktorým sa mení a dopĺňa zákon č. 377/2004 Z. z . o ochrane nefajčiarov    a o zmene a doplnení niektorých zákonov v znení zákona č. 465/2005 Z. z. si nevyžiada zvýšené nároky na štátny rozpočet, rozpočet obcí a vyšších územných celkov.

2. Odhad dopadov na obyvateľov, hospodárenie podnikateľskej sféry a iných právnických osôb
Návrh zákona, ktorým sa mení a dopĺňa zákon č. 377/2004 Z. z . o ochrane nefajčiarov    a o zmene a doplnení niektorých zákonov v znení zákona č. 465/2005 Z. z. by mal prispieť k prevencii ochorení a iných porúch zdravia a tým aj k zlepšeniu kvality života. 
	Návrh zákona, ktorým sa mení a dopĺňa zákon č. 377/2004 Z. z . o ochrane nefajčiarov    a o zmene a doplnení niektorých zákonov v znení zákona č. 465/2005 Z. z. neupravuje nové povinnosti pre podnikateľské subjekty a iné právnické osoby. V súčasnosti sa nedá vykantifikovať dopad na podnikateľskú sféru z dôvodu, že nie je možné vyčísliť, koľko podnikateľských subjektov bude plniť povinnosti vyplývajúce z návrhu zákona.

3.	Odhad dopadov na životné prostredie
           Návrh zákona, ktorým sa mení a dopĺňa zákon č. 377/2004 Z. z . o ochrane nefajčiarov    a o zmene a doplnení niektorých zákonov v znení zákona č. 465/2005 Z. z nebude mať dopad na životné prostredie.
4. Odhad dopadov na zamestnanosť
	Návrh zákona nepredpokladá dopad na zamestnanosť v Slovenskej republike.

5. Analýza vplyvov na podnikateľské prostredie
	Predpokladá sa pozitívny vplyv na podnikateľské prostredie jednoznačnou a ucelenou úpravou požiadaviek z hľadiska ochrany verejného zdravia a  jej previazanosťou na platnú právnu úpravu.	

	  Osobitná časť

K Čl. I

K bodu 1:

	Navrhuje sa nové ustanovenie, ktoré  ukladá rovnaké podmienky pre tabakové výrobky a  výrobky, ktoré sú určené na fajčenie a neobsahujú tabak s cieľom regulácie fajčenia na verejných miestach. Vzhľadom k tomu, že sa na trhu vyskytli výrobky ako elektronická cigareta či bylinné cigarety, ktoré neobsahujú tabak a sú určené na fajčenie, je potrebné ich regulácia s cieľom ochrany nefajčiarov.

K bodu 2:

	Ustanovenie zavádza definíciu pojmu „spotrebiteľské balenie“ v zmysle kompatibility s inými právnymi predpismi a jednotného výkladu tohto pojmu. Za spotrebiteľské balenie sa považuje také balenie, ktoré je určené na priamy predaj konečnému spotrebiteľovi.

Ďalej sa navrhuje zavedenie nových pojmov a to: „zariadenie spoločného stravovania“ a „prevádzkareň“ z dôvodu jednotného výkladu tohto pojmu v praxi. V zmysle tohto ustanovenia sa za zariadenia spoločného stravovania pokladajú všetky zariadenia, ktoré poskytujú služby spojené s výrobou, prípravou a podávaním pokrmov alebo nápojov. Prevádzkareň je na účely tohto zákona charakterizovaná ako uzavretý priestor, nebytová budova, v ktorej je tovar určený spotrebiteľom na kúpu a jeho bezprostredné použitie.
Prevádzkareň je definovaná v § 17 ods. 1 zákona č. 455/1991 Zb. o živnostenskom podnikaní (živnostenský zákon) v znení neskorších predpisov a rozumie sa ňou priestor, v ktorom sa prevádzkuje živnosť. Ide o nebytovú budovu, ktorá je v  § 43c ods. 1 písm. c) zákona č. 50/1976 Zb. o územnom plánovaní a stavebnom poriadku v znení neskorších predpisov vymedzená ako budova pre obchod a služby. 

K bodu 3 a 4 :

Úprava sa  navrhuje v súvislosti s dosiahnutím rovnakých podmienok pre výrobky, ktoré sú určené na fajčenie a neobsahujú tabak a tabakových výrobkov s cieľom ochrany nefajčiarov na verejných miestach pred účinkami dymu a splodín z výrobkov, ktoré sú určené na fajčenie.

K bodu 5: 

	Ustanovenie rozširuje okruh miest, kde je zakázaný predaj tabakových výrobkov aj na iné typy zariadení, ako sú bufety, ktoré sa nachádzajú v školách, školských zariadeniach, na detských ihriskách, na vysokých školách a v študentských domovoch. V súčasnosti sa zákaz predaja tabakových výrobkov vzťahuje iba na bufety, ktoré sa nachádzajú v predškolských zariadeniach, na detských ihriskách, v základných školách, stredných školách, v školských zariadeniach, na vysokých školách a v študentských domovoch. Z tohto dôvodu návrh ustanovenia rozširuje okruh miest, na ktoré sa vzťahuje zákaz predaja tabakových výrobkov.

K bodu  6 : 

Úprava sa  navrhuje v súvislosti s navrhovaným ustanovením rovnakých podmienok pre výrobky, ktoré sú určené na fajčenie a neobsahujú tabak a výrobkami, ktoré tabak obsahujú, s cieľom regulácie fajčenia na verejných miestach.

K bodu 7:

	Zakazuje sa predaj tabakových výrobkov prostredníctvom automatov. V súčasnosti je možný predaj tabakových výrobkov cez automaty iba vtedy, ak je zabezpečená obsluha dospelým predávajúcim. Navrhuje sa úplný zákaz predaja z dôvodu ťažko vykonateľnej kontroly a nedostatočného dodržiavania kontroly veku kupujúceho. Toto opatrenie je jedným z nástrojov znižovaniu ponuky tabakových výrobkov na verejnosti, kde majú prístup deti a mládež do 18 rokov veku.

K bodu 8:

Ustanovenie, ktoré stanovuje zákaz fajčenia vo verejnej doprave okrem pravidelnej dopravy osôb aj na jednorazové alebo nepravidelné spoje verejnej dopravy. Ustanovenie zakazuje fajčenie aj na otvorených a krytých zastávkach, ktoré súvisia s touto dopravou.
Zakazuje sa fajčenie v celom areáli zdravotníckeho zariadenia a umožňuje sa fajčiť iba vo vyhradených priestoroch alebo fajčiarniach na psychiatrických oddeleniach. V súčasnosti je fajčenie vylúčené iba vo vnútorných priestoroch zdravotníckych zariadení, čo z hľadiska ochrany zdravia nie je dostatočné opatrenie. Príčinou udelenia výnimky na vytváranie fajčiarní alebo fajčiarskeho priestoru na psychiatrických oddeleniach je obsadenie týchto zariadení, ktoré navštevujú prevažne fajčiari a v procese liečby iných duševných porúch je fajčenie sociálne akceptovateľnou formou správania vo pri návšteve zdravotníckeho zariadenia.

K bodu 9:

Navrhuje sa nové ustanovenie, ktoré zlepší ochranu nefajčiarov a zamestnancov pred účinkami pasívneho fajčenia v úradných budovách, divadlách, výstaviskách, obchodných domoch, kinách, výstaviskách, múzeách a galériách a nie len vo verejne prístupných priestoroch týchto zariadení. Navyše ustanovenie zavádza nový pojem „prevádzkareň“, na ktoré sa vzťahuje zákaz fajčenia v súvislosti s doterajším sporným výkladom zariadení, ktoré slúžia na predaj a kúpu tovaru.
	Ustanovenie písmena h) úplne vylučuje fajčenie v zariadeniach spoločného stravovania, okrem zariadení, ktoré si stavebne oddelia časť pre fajčiarov od časti pre  nefajčiarov. Časť pre nefajčiarov musí tvoriť minimálne 50 % z plochy zariadenia a musí byť umiestnená pri vstupe do zariadenia z dôvodu zlepšenia ochrany nefajčiarov. Ustanovenie predstavuje kompromisný návrh a dáva prevádzkovateľom zariadení spoločného stravovania možnosť voľby v rámci slobodného podnikania. V prípade, že sa rozhodnú pre zriadenie fajčiarskej časti, je podmienkou, aby stavebne a nezameniteľne oddelili nefajčiarsku časť od fajčiarskej. Stavebným oddelením sa myslí taká stavebná úprava, ktorá vylúči prenikanie dymu z horenia tabakových výrobkov z fajčiarskej časti do nefajčiarskej časti.

K bodu 10:

	Zariadenia, kde sa poskytuje starostlivosť o ľudské telo, predstavujú v zmysle § 23 zákona č. 355/2007 Z. z. o ochrane, podpore a rozvoji verejného zdravia o zmene a doplnení niektorých zákonov v znení zákona č. 140/2008 Z. z. dôležitú oblasť, kde sa poskytujú služby verejnosti. Doteraz boli tieto prevádzky mimo právnej úpravy vo vzťahu k fajčeniu. Návrh ustanovuje zákaz fajčenia v zariadeniach starostlivosti o ľudské telo s príslušným odkazom na právny predpis, ktorý oblasť reguluje.

K bodu 11:

	Legislatívno – technická úprava.	

K bodom 12 a 13: 

Úprava sa  navrhuje v súvislosti s navrhovaným s ustanovením rovnakých podmienok pre výrobky, ktoré sú určené na fajčenie a neobsahujú tabak a tabakovými výrobkami s cieľom regulácie fajčenia na verejných miestach. Podľa tohto návrhu majú fyzické osoby-podnikatelia a právnické osoby povinnosť utvárať podmienky na zabezpečenie ochrany nefajčiarov aj pred inými výrobkami, ktoré sú určené na fajčenie a neobsahujú tabak.

K bodu 14:

	Navrhuje sa úprava, ktorá stanovuje povinnosť fyzických osôb-podnikateľov a právnických osôb, ktoré sa týka označovania miest bezpečnostným a zdravotným označením, kde je fajčenie v zmysle tohto zákona vylúčené.

K bodu 15:

Ustanovenie ukladá povinnosť fyzickým osobám – podnikateľom a právnickým osobám, umiestniť na viditeľnom mieste zariadenia, kde platí zákaz fajčenia trvalý oznam, kde a na ktoré kontrolné orgány  sa občania môžu obrátiť, ak dochádza k porušeniu zákazu fajčenia. Podľa tohto návrhu sa zlepší informovanosť občanov o tom, kde a na aké kontrolné orgány sa môžu obrátiť v prípade porušenia zákazu fajčenia na verejných miestach v zmysle § 7 ods. 1 písmen a) až i).	
	
K bodu 16 a 17:

Ide sa o zmenu názvu orgánov ochrany zdravia na orgány verejného zdravotníctva v zmysle zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z. 

K bodu 18:

	Navrhuje sa zaradiť  medzi kontrolné orgány aj Železničnú políciu, ktorá má právomoc kontrolovať fajčenie na zastávkach vlakovej dopravy a prostriedky osobnej dopravy pohybujúce sa po železničných dráhach. 

K bodom 19  a  20:

Úprava sa  navrhuje v súvislosti s navrhovaným s ustanovením rovnakých podmienok pre výrobky, ktoré sú určené na fajčenie a neobsahujú tabak a tabakových výrobkov s  cieľom kontroly a udeľovania sankcií za porušenie zákazu predaja tabakových výrobkov a uvádzania do obehu.

K bodu 21:

	Ustanovenie ukladá povinnosť Slovenskej obchodnej inšpekcii a orgánom verejného zdravotníctva uložiť pokutu fyzickým osobám – podnikateľom alebo  právnickým osobám v prípade, že dochádza k porušovaniu zákazu fajčenia na verejných miestach, ktoré sú uvedené v § 6 ods. 2, § 7 ods. 1 písm. b) až i) a v § 8 odsekoch 2 až 4, kde sú uložené povinnosti v súvislosti s bezpečnostným a zdravotným označením a oznamom s informáciou o kontrolných inštitúciách na verejných miestach a pracoviskách a povinnosťou zákazu predaja tabakových výrobkov osobám mladším ako 18 rokov. Povinnosť uložiť pokutu sa vzťahuje aj na zariadenia, kde chýba oznam o zákaze predaja tabakových výrobkov osobám mladším ako 18 rokov.

K bodu 22:

	Navrhuje sa aby výnosy z pokút, ktoré uložia orgány verejného zdravotníctva v rámci kontrolnej činnosti, boli príjmom štátneho rozpočtu.

K bodu 23:

Úprava sa  navrhuje v súvislosti s navrhovaným s ustanovením rovnakých podmienok pre výrobky, ktoré sú určené na fajčenie a neobsahujú tabak. Dáva možnosť udelenia pokuty v prípade, ak fyzická osoba predá výrobok, ktorý je určený na fajčenie a neobsahuje tabak osobe mladšej ako 18 rokov.

K bodu 24: 

Navrhovaná úprava sa týka možnosti udelenia sankcie fyzickej osobe, ak poruší zákaz fajčenia v priestoroch, v ktorých sú mladiství vo väzbe alebo v ktorých vykonávajú trest odňatia slobody orgánmi Zboru väzenskej a justičnej stráže.

K bodu 25:

Ustanovenie ukladá novú kompetenciu v rámci prejednávania priestupkov v prípade porušenia zákazu fajčenia podľa § 7 ods. 1 písm. a), v ktorom navrhuje, aby ich v  blokovom konaní  okrem obcí mohli prejednávať aj Železničná polícia a Policajný zbor Slovenskej republiky. Doteraz pokuty v blokovom konaní mohli udeľovať obce a Železničná polícia. Podľa tejto úpravy sa medzi kontrolné inštitúcie s možnosťou uloženia pokuty v blokovom konaní zaradil aj Policajný zbor Slovenskej republiky. Prejednávanie priestupkov v prípade porušenie zákazu fajčenia naďalej má v kompetencii obec.

K bodu 26:

	Ide  o legislatívno - technickú úpravu v súvislosti so znením zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení zákona č. 140/2008 Z. z.

K bodu 27:

	V súvislosti so zákazom fajčenia mladistvých vo výkone trestu odňatia slobody alebo vo väzbe priestupky v prípade porušenia zákazu fajčenia budú prejednávať orgány Zboru väzenskej a justičnej stráže v zmysle zákona č. 475/2005 Z. z. o výkone trestu odňatia slobody a o zmene a doplnení niektorých zákonov.
	
K Čl. II:

Navrhuje sa účinnosť zákona.